Trump se liefdadigheidstigting ontbindPres. Donald Trump se liefdadigheidstigting ontbind. (Foto: Ting Shen, Xinhua) Pres. Donald Trump van Amerika se liefdadigheidstigting het ŉ ooreenkoms bereik om te ontbind midde-in ŉ regstryd met die prokureur-generaal van die deelstaat New York. Die prokureur-generaal, Barbara Underwood, en die stigting het Dinsdag ŉ gesamentlike uiteensetting by die hof ingedien wat die proses omskryf ingevolge waarvan die stigting sluit en sy oorblywende bates onder ander organisasies sonder winsoogmerk verdeel word. New York het vroeër vanjaar ŉ hofaansoek ingedien waarin die deelstaat die stigting daarvan beskuldig dat dit soos ŉ verlengstuk van Trump se sakeryk en politieke veldtog bedryf word. Dié regsgeding gaan voort ten spyte van die ooreenkoms. Die stigting se regsverteenwoordigers sê enige oortredings was gering. Hulle voer aan hulle probeer die stigting al maande lank vrywillig ontbind. ŉ Regter moet nog die ooreenkoms onderteken. Underwood, ŉ Demokraat, is daarop uit om miljoene dollars in boetes te bekom. Sy wil ook hê Trump en sy oudste kinders moet verbied word om enige ander liefdadigheidsorganisasies te bedryf.